ΑΘΗΝΑ 17/10/2016

ΑΡ.ΠΡΩΤ.: 2304

**ΔΕΛΤΙΟ ΤΥΠΟΥ**

* **Καταγραφή ελλείψεων ΕΚΑΒ ανά Περιφέρεια**
* **Καινούργια Ασθενοφόρα στο Κ.Υ. Νευροκοπίου που κρύβονται**
* **Αναφορά σε περιστατικά που κατέληξαν ή κινδύνεψαν λόγω καθυστερημένης διακομιδής**
* **Παίρνουν φωτιά Ασθενοφόρα κατά την διακομιδή Ασθενών**
* **Σαράβαλα ασθενοφόρα**
* **Διακομιδές με πρωτόγονα μέσα. Τα χέρια, τη πλάτη, οικοδομικά καροτσάκια**
* **Τα μουλάρια, τα γαϊδούρια, τα άλογα και οι μπουλντόζες καμιά φορά φαντάζουν ως «από μηχανής θεός» για διακομιδή.**

**Που είναι το ΕΚΑΒ τσαρλατάνοι της κυβέρνησης;;;**

**Οι τσαρλατάνοι Υπουργοί Υγείας**, κρίνουν εξ ιδίων τα αλλότρια. Στο Συνέδριο του ΣΥΡΙΖΑ μπορούσαν να λένε ότι θέλουν. **Δεν θα τους έφερνε αντίρρηση κανείς. Τους ένωνε όλους η καρέκλα της εξουσίας.**

Οι θεομπαίχτες Υπουργοί της Υγείας προκαλούν συμφορές στους πολίτες. Έχουν κλείσει σπίτια από τη διάλυση του ΕΣΥ και έχουν το θράσος να πιάνουν στο στόμα τους συνδικαλιστές της ΠΟΕΔΗΝ.

Μίλησε με κομπασμό ο κος Πολάκης στο Συνέδριο του ΣΥΡΙΖΑ ότι επενέβη ο Εισαγγελέας για να ανοίξει ο Αξονικός Τομογράφος στο Ιδιωτικό παραμάγαζο της Σαντορίνης.

Γιατί χρειάστηκε να ανοίξει με εισαγγελική παρέμβαση ο Ιδιωτικός Αξονικός Τομογράφος; **Μήπως επειδή δεν έχει Αξονικό Τομογράφο το Νοσοκομείο; Πως εγκαινιάστηκε και λειτουργεί Νοσοκομείο χωρίς Αξονικό;** Δεν θα πρέπει να διερευνηθούν ποινικές ευθύνες στους Υπουργούς Υγείας που εφημερεύουν Νοσοκομεία (εν προκειμένου της Σαντορίνης) χωρίς Αξονικό;

**ΔΙΑΛΥΣΗ ΕΚΑΒ**

Η Διοίκηση του ΕΚΑΒ και οι Υπουργοί της Υγείας αντί να ζητήσουν συγνώμη από τα **θύματα που προκαλούν οι καθυστερημένες και επικίνδυνες διακομιδές**, εγκαλούν την ΠΟΕΔΗΝ που περιγράφει την τραγική πραγματικότητα με την οποία βρίσκονται αντιμέτωποι οι πολίτες, όταν πρόκειται να μεταφέρουν δικό τους άνθρωπο με έκτακτο πρόβλημα υγείας σε εφημερεύον Νοσοκομείο.

**Η Διοίκηση του ΕΚΑΒ φανατικοί και εγκάθετοι, με τις ευλογίες των Υπουργών Υγείας διαλύουν το ΕΚΑΒ.**

**Τους ενδιαφέρουν μόνο** οι **φιέστες, οι ψεύτικες εξαγγελίες και εγκαίνια «του φαίνεσθε».** Σκάβουν το λάκκο της Προνοσοκομειακής Φροντίδας της χώρας. **Η ανίκανη Διοίκηση του ΕΚΑΒ δεν επιλέχθηκε για να επιλύσει προβλήματα, αλλά για να εγκαθιδρύσει το κομματικό κράτος.**

Αντί περισυλλογής οι Υπουργοί Υγείας, αισθάνονται χαρούμενοι και ευτυχισμένοι **που οι Ασθενείς μεταφέρονται με πρωτόγονα μέσα (μπουλντόζες, αγροτικά οχήματα, Ι.Χ., γαϊδούρια, μουλάρια, άλογα κ.α.). Οι συγγενείς μπροστά στο θάνατο δικών τους ανθρώπων κάνουν ότι μπορούν.**

Η Διοίκηση του ΕΚΑΒ και οι Υπουργοί της Υγείας δεν αντιλαμβάνονται, λόγω κομματικού φανατισμού, το δράμα που ζουν οι άνθρωποι που η ζωή τους κρέμεται σε μια κλωστή και δεν βρίσκουν Ασθενοφόρο για διακομιδή σε εφημερεύον Νοσοκομείο.

**Οι Υπουργοί Υγείας παίζουν «τον παππά» με τη διάλυση του ΕΚΑΒ.** Κάθονται με σταυρωμένα τα χέρια. **Τα προαύλια που στεγάζονται οι Διευθύνσεις των ΕΚΑΒ σε όλη τη χώρα, έχουν καταντήσει Νεκροταφεία Ασθενοφόρων**. Νεκρά, σαράβαλα ασθενοφόρα, ασυντήρητα λόγω έλλειψης χρημάτων. Κατά μέσο όρο έχουν διανύσει 600.000 έως 900.000 χιλιόμετρα. **Χαλάνε στο δρόμο, παίρνουν φωτιά κατά τη διάρκεια διακομιδών επειγόντων περιστατικών.** Τρέχουν και δεν φτάνουν οι οδηγοί και τα πληρώματα Ασθενοφόρων. **Οι Ασθενείς στο έλεος του Θεού**. **Στις περιφέρειες Αττικής, Κεντρικής Μακεδονίας, Θεσσαλίας, Στερεάς Ελλάδας και Δυτικής Ελλάδας** που κατοικεί το 70% του πληθυσμού της χώρας και είναι ανεπτυγμένο το 70% των υπηρεσιών και του ανθρώπινου δυναμικού του ΕΚΑΒ, δεν προμηθεύτηκαν νέα Ασθενοφόρα. **Δεν ολοκληρώθηκε ο διαγωνισμός με ευθύνη της διοίκησης του ΕΚΑΒ και του Υπουργείου Υγείας.** Μέχρι σήμερα δεν επαναπροκηρύχθηκε ο νέος διαγωνισμός (μέσω προγραμμάτων ΕΣΠΑ). Στη καλύτερη των περιπτώσεων απαιτούνται τουλάχιστον δύο έτη για την διενέργεια, ολοκλήρωση των διαδικασιών του νέου διαγωνισμού και την παράδοση των νέων Ασθενοφόρων.

Ο στόλος του ΕΚΑΒ είναι σε φθίνουσα αριθμητική πορεία, εξαιτίας συνεχών βλαβών (υψηλός μέσος όρος ηλικίας των οχημάτων και διανυθέντων χιλιομέτρων). **Αποτέλεσμα είναι να επηρεάζεται κατά πολύ η επιχειρησιακή ετοιμότητα του ΕΚΑΒ.**

**Οι Υπουργοί της Υγείας και η Διοίκηση του ΕΚΑΒ αποδεδειγμένα δεν ξέρουν να μοιράσουν «δυο γαϊδουριών άχυρα».**

**Δίνουμε στη δημοσιότητα φωτογραφίες από το Κέντρο Υγείας Νευροκοπίου. Υπάρχουν τρία Ασθενοφόρα, τα δύο εξ αυτών καινούργια (αγορασμένα από την Υγειονομική Περιφέρεια).** Οι τρεις διαθέσιμοι οδηγοί του Κέντρου Υγείας κινούν ένα παλαιότερο, σε καλή κατάσταση Ασθενοφόρο. **Τα δύο καινούργια είναι κλειδωμένα σε ένα προσωρινό γκαράζ. Οι θεομπαίχτες κλείδωσαν δύο καινούργια Ασθενοφόρα στο γκαράζ αντί να τα διαθέσουν** (έστω προσωρινά) σε άλλη Περιφέρεια που έχει μεγάλη ανάγκη και πεθαίνουν οι άνθρωποι.

**Παραθέτουμε στοιχεία σε περιφέρειες με την ελλιπή επιχειρησιακή ικανότητα του ΕΚΑΒ και το άμεσο κίνδυνο που διατρέχουν οι Ασθενείς.**

ΕΚΑΒ 1ης Περιφέρειας - ΚΕΝΤΡΙΚΗ ΥΠΗΡΕΣΙΑ

**Με κλειστούς Τομείς και χωρίς διαθέσιμα ασθενοφόρα οχήματα, τίθεται σε αμφισβήτηση η επιχειρησιακή ετοιμότητα του ΕΚΑΒ στην Αττική.**

Σύμφωνα με την παραδοχή της Διοίκησης του ΕΚΑΒ στο σχετικό Δελτίο Τύπου *ο μέσος όρος των Ασθενοφόρων στην Αττική σε πρωινή βάρδια, ξεπερνά τα 63 οχήματα!* Δηλαδή κατά τα δικά τους λεγόμενα ένα ασθενοφόρο όχημα για 100.000 κατοίκους της Αττικής! Σύμφωνα με τα διεθνή πρότυπα κάλυψης η αναλογία είναι 1 προς 30.000 κατοίκους!

**Στον νομό Αττικής 75 ασθενοφόρα οχήματα είναι ακινητοποιημένα με μόνιμες βλάβες.** **Ο προαύλιος χώρος στην Κεντρική Υπηρεσία του ΕΚΑΒ έχει μετατραπεί σε «νεκροταφείο» ασθενοφόρων οχημάτων. Καθημερινά «μένουν» ασθενοφόρα στους δρόμους κατά την διάρκεια διακομιδών!** Μέχρι να φτάσει άλλο Ασθενοφόρο, χάνεται πολύτιμος χρόνος που μπορεί να αποβεί μοιραίος για τον διακομιζόμενο Ασθενή. Δεν υπάρχει εφεδρικό όχημα στην Αττική ούτε για δείγμα!

ΨΕΜΑΤΑ είναι από τη Διοίκηση του ΕΚΑΒ ότι στη κίνηση είναι πάνω από 63 ασθενοφόρα σε καθημερινή βάση στην Αττική. Δεν υπάρχουν τόσα διαθέσιμα οχήματα. **Στη κίνηση καθημερινά είναι το πολύ 60 οχήματα. Με βάση το πληθυσμό της Αττικής έπρεπε να είναι τα τριπλάσια.**

**Έχει αναρωτηθεί το Δ.Σ. του ΕΚΑΒ και η πολιτική ηγεσία του Υπουργείου Υγείας, τι μπορεί να συμβεί σε ένα έκτακτο γεγονός, ή μια φυσική καταστροφή;**

Θα βρεθούν οι Διασώστες (από την υπάρχουσα λειψή δύναμη, εθελοντές, εκτός βάρδιας διαθέσιμοι να προσφέρουν τις υπηρεσίες τους), **δεν θα υπάρχουν όμως διαθέσιμα ασθενοφόρα οχήματα!!! Ουαί κι αλίμονο!!!**

**ΕΚΑΒ 2ης Περιφέρειας (Κεντρικής Μακεδονίας)**

**Στον νομό Θεσσαλονίκης 18 ασθενοφόρα οχήματα είναι ακινητοποιημένα με μόνιμες βλάβες.** Σε επιχειρησιακή ετοιμότητα βρίσκονται καθημερινά 22-23 ασθενοφόρα. **Στη κίνηση με βάση το πληθυσμό θα έπρεπε να είναι τα διπλάσια.**

**ΕΚΑΒ 3ης Περιφέρειας (Δυτικής Ελλάδας)**

**18 ασθενοφόρα οχήματα είναι ακινητοποιημένα με μόνιμες βλάβες και 5-10 Ασθενοφόρα στα συνεργεία καθημερινά**. Σε επιχειρησιακή ετοιμότητα βρίσκονται καθημερινά σε όλη την Δυτική Ελλάδα 20-21 ασθενοφόρα. **Στην κίνηση με βάση τον πληθυσμό και την έκταση θα έπρεπε να είναι τα τριπλάσια.**

**ΕΚΑΒ 5ης Περιφέρειας (Θεσσαλίας)**

**17 ασθενοφόρα οχήματα είναι ακινητοποιημένα με μόνιμες βλάβες. Τα 6 από αυτά είναι για απόσυρση.** Σε επιχειρησιακή ετοιμότητα βρίσκονται καθημερινά σε όλη την Θεσσαλία 21-22 ασθενοφόρα. Θα έπρεπε με βάση το πληθυσμό και την έκταση να είναι τα τριπλάσια.

**ΑΣΘΕΝΟΦΟΡΑ ΟΧΗΜΑΤΑ**

**Με απαρχαιωμένα σαράβαλα ασθενοφόρα οχήματα**, των οποίων τα κοντέρ έχουν **γράψει εκατοντάδες χιλιάδες χιλιόμετρα, επικίνδυνα για τους εργαζόμενους και για τους** **ασθενείς**, επιχειρούν οι διασώστες του ΕΚΑΒ.

Έχουν αγοραστεί το 2004 και δουλεύουν 24 ώρες το 24ωρο. **Τα στάνταρ ασφαλείας για τα επαγγελματικά οχήματα είναι η αντικατάστασή τους κάθε πενταετία.**

Το κόστος συντήρησης κάθε οχήματος έχει υπερβεί έως τώρα δύο και τρείς φορές την αξία του ίδιου του οχήματος, με ότι αυτό συνεπάγεται για τον Έλληνα φορολογούμενο.

**Λόγω της υποχρηματοδότησης του ΕΚΑΒ οι επισκευές των βλαβών γίνονται με πολύ αργούς ρυθμούς. Δεν υπάρχουν ανταλλακτικά. Εργαζόμενοι αγοράζουν οι ίδιοι γνήσια ανταλλακτικά για να μην «κλειστεί» το ασθενοφόρο του Τομέα τους.**

**Σε πολλές περιπτώσεις οι επισκευές των οχημάτων, τα ελαστικά είναι δωρεά** κατοίκων ή φορέων της περιοχής. **Η πολιτική ηγεσία του Υπουργείου Υγείας αντί να πυροβολεί με άσφαιρα πυρά την ΠΟΕΔΗΝ,** να αναλογιστεί τις ευθύνες της, να ενεργήσει άμεσα και να προασπίσει το μέλλον του ΕΚΑΒ, την δημόσια υγεία και την ελληνική κοινωνία, λύνοντας **το μείζον πρόβλημα των σαράβαλων και λειψών Ασθενοφόρων**.

**ΧΙΛΙΟΜΕΤΡΗΤΕΣ ΑΣΘΕΝΟΦΟΡΩΝ**

Στο Δελτίο Τύπου η Διοίκηση του ΕΚΑΒ κατά παραγγελία των Υπουργών Υγείας έγραψε ***«Οι καταγγελίες για την παλαιότητα του στόλου των ασθενοφόρων είναι, για μια ακόμη φορά, μια διαστρεβλωμένη πληροφορία».***

Δημοσιεύουμε φωτογραφίες χιλιομετρητών ασθενοφόρων τα οποία βρίσκονται στην κίνηση και μεταφέρουν Ασθενείς. **Επιχειρούν ασθενοφόρα με 900.000 χιλιόμετρα!!! Ούτε στην Ουγκάντα!!!**

**ΕΝΔΕΙΚΤΙΚΑ συμβάντα λόγω έλλειψης Ασθενοφόρων και Πληρωμάτων Ασθενοφόρων.**

**Γ.Ν.ΚΑΛΑΒΡΥΤΩΝ**

Μετά τις καταγγελίες της ΠΟΕΔΗΝ ο Διευθυντής του Νοσοκομείου Καλαβρύτων μίλησε σε Ραδιόφωνο 7/10/2016 είπε:

Το πρόβλημα που έχουμε με τις διακομιδές στην περιοχή, είναι ένα πρόβλημα το οποίο έχει αναδειχτεί κατά καιρούς απ’ όλα τα μέσα ενημέρωσης.

Υπήρχαν περιστατικά που δεν αντιμετωπίστηκαν έγκυρα ή όπως θα πρέπει, να φτάσει γρήγορα το ασθενοφόρο. Έχουν γίνει ενέργειες από εμάς, απ’ την ΥΠΕ, από φορείς της πόλης. Δεν έχει δοθεί μέχρι σήμερα, ή μέχρι πριν από λίγες μέρες δεν είχε δοθεί η λύση που θα έπρεπε.

Εκμεταλλευόμενοι και το νόμο του ’16 που προβλέπει ότι οδηγοί της πυροσβεστικής ή του δήμου μπορούν με ταχύρυθμη εκπαίδευση να οδηγούν ασθενοφόρα, ήρθαμε σε επαφή με το δήμο, τις επόμενες μέρες θα γίνει αυτή η εκπαίδευση, ομοίως με την πυροσβεστική. Συγχρόνως έχουμε και δύο εθελοντές.

Αυτό είναι ένα βήμα μπροστά, δεν είναι οριστική λύση. Η οριστική λύση θα έρθει βεβαίως με την πρόσληψη διασωστών στο ΕΚΑΒ και την πλήρη κάλυψη των βαρδιών. Σε κάθε περίπτωση όμως, αυτό που κάναμε σε συνεργασία με την ΥΠΕ, εξασφαλίζει το να μεταφερθεί ασθενής απ’ τον τόπο του ατυχήματος στο νοσοκομείο».

Ο Δήμαρχος Καλαβρύτων και οι κάτοικοι περιγράφουν συχνά την τραγική κατάσταση και διακομιδές με πρωτόγονα μέσα.

**ΚΕΝΤΡΟ ΥΓΕΙΑΣ ΣΚΙΑΘΟΥ**

**Στη Σκιάθο το Κ.Υ. δεν διαθέτει πληρώματα Ασθενοφόρων**. Την Τετάρτη 12 Οκτωβρίου υπάλληλος του Δήμου Σκιάθου χωρίς καμία εκπαίδευση σε διακομιδές επιστρατεύτηκε να μεταφέρει ασθενή, επείγον περιστατικό που έχρηζε διακομιδής σε μεγάλο Νοσοκομείο της Θεσσαλονίκης (μαρτυρία Ιατρού Κ.Υ.).

**Τι θα γίνει την επόμενη φορά;;;** αναρωτήθηκε ο Ιατρός του Κ.Υ. Σκιάθου που θα συμβεί ένα πιο επείγον περιστατικό;

Τι έχουν να πουν για αυτά Διοίκηση του ΕΚΑΒ και Υπουργοί της Υγείας;

**ΚΕΝΤΡΟ ΥΓΕΙΑΣ ΕΡΥΜΑΝΘΕΙΑΣ**

**Το Ασθενοφόρο του Κέντρου Υγείας** **Ερυμάνθειας** έπιασε φωτιά 23 Ιανουαρίου 2015 ενώ μετέφερε Ασθενή, τον οποίο με κίνδυνο της ζωής του απεγκλώβισε ο ίδιος οδηγός του Ασθενοφόρου.

**Από τότε έως σήμερα 1,5 χρόνο μετά** το Κέντρο Υγείας Ερυμάνθειας δεν διαθέτει ασθενοφόρο.

**Στη Δυτική Ελλάδα αντί να διακομίζονται οι Ασθενείς με τα Ασθενοφόρα**, διακομίζονται τα ασθενοφόρα με γερανούς (σχετικές φώτο). Αναφερθήκαμε σε προηγούμενο Δελτίο Τύπου για τις περιοχές που δεν έχουν κάλυψη με Ασθενοφόρα.

**ΔΙΑΚΟΜΙΔΗ ΣΤΗ ΚΑΛΑΜΑΤΑ**

Ασθενοφόρο εκτελούσε την περασμένο μήνα διακομιδή έκτακτου περιστατικού από το Νοσοκομείο Καλαμάτας, σε Νοσοκομείο Αθηνών. **Έσκασε το λάστιχο λόγω φθοράς (δεν είχε βρεθεί δωρεά, γιατί μόνο έτσι αλλάζουν τα λάστιχα των Ασθενοφόρων) και έμεινε στο δρόμο.** Κλήθηκε άλλο Ασθενοφόρο και χάθηκε πολύτιμος χρόνος. Ευτυχώς ήταν τυχερός ο διακομιζόμενος Ασθενής. Άλλοι δεν είναι τόσο τυχεροί. **Οι καθυστερήσεις στοιχίζουν τη ζωή τους.**

**ΚΕΝΤΡΟ ΥΓΕΙΑΣ ΔΗΜΗΤΣΑΝΑΣ**

**Πριν μια εβδομάδα έπαθε βλάβη το μοναδικό Ασθενοφόρο του Κέντρου Υγείας Δημητσάνας,** κατά τη διάρκεια διακομιδής Ασθενούς από το Κέντρο Υγείας, στο Νοσοκομείο Τρίπολης. **Κλήθηκε άλλο Ασθενοφόρο από το Τομέα ΕΚΑΒ Τρίπολης**. Φυσικά υπήρξε μεγάλη καθυστέρηση στη διακομιδή (πάνω από μία ώρα). Εάν ο διακομιζόμενος ήταν άκρως επείγον περιστατικό πιθανότατα δεν θα ζούσε. **Τώρα τα Κέντρα Υγείας ορεινής Αρκαδίας δεν έχουν κανένα Ασθενοφόρο. Μόνο ο Θεός!!!**

**ΚΕΝΤΡΟ ΥΓΕΙΑΣ ΩΡΑΙΟΚΑΣΤΡΟΥ ΘΕΣΣΑΛΟΝΙΚΗΣ**

Τροχαίο ατύχημα με νεκρό έξω από το hotspot 16/10/2016. Έφτασε το ΕΚΑΒ να διακομίσει τους τραυματίες. Οι δύο συνάδελφοι πληρώματα Ασθενοφόρων **δέχθηκαν δολοφονική επίθεση από παρισταμένους** και μεταφέρθηκαν με τραύματα στο Νοσοκομείο. **Ευτυχώς σώθηκαν. Διακομιδές χωρίς ασφάλεια.**

**ΑΤΤΙΚΗ**

**Σάββατο 15/10/2016.** **Ασθενοφόρο στην Αττική κατά τη διάρκεια της βάρδιας,** είχε πρόβλημα με τα φθαρμένα ελαστικά, τα οποία δεν αντικαταστάθηκαν λόγω έλλειψης χρημάτων. **Διέκοψε τη βάρδιά του και κλείστηκε στο Συνεργείο του ΕΚΑΒ**. Το αποτέλεσμα ήταν εκείνη την ημέρα η περιοχή κάλυψης να μείνει χωρίς ασθενοφόρο.

**ΚΕΝΤΡΑ ΥΓΕΙΑΣ ΝΟΜΟΥ ΛΑΡΙΣΑΣ**

**Δεν διαθέτουν Ασθενοφόρα**. Μόνο λίγες βάρδιες κάθε μήνα. Υπήρξε εξαγγελία από τη Διοίκηση του ΕΚΑΒ για ανάπτυξη Τομέα του ΕΚΑΒ, αλλά ήταν άλλο ένα ψέμα στα τόσα ψέματα της κυβέρνησης ΣΥΡΙΖΑ – ΑΝΕΛ. **Οι διακομιδές με αγροτικά οχήματα είναι καθημερινό φαινόμενο μας είπαν χαρακτηριστικά συνδικαλιστές από το Κέντρα Υγείας.**

**Ασθενείς έκτακτα περιστατικά μας είπαν, μεταφέρονται από τα σπίτια, πολυκατοικίες με τη βοήθεια των γειτόνων** μέχρι τα αγροτικά οχήματα ή Ι.Χ. **Στη συνέχεια με τα αγροτικά και τα ΙΧ, μεταφέρονται στα Κέντρα Υγείας.** Οι διακομιδές όλης της περιφέρειας αναλαμβάνονται από τα Ασθενοφόρα τον Τομέα ΕΚΑΒ Λάρισας, με μεγάλες καθυστερήσεις.

Οι μεγάλες καθυστερήσεις στοιχίζουν ανθρώπινες ζωές. **Τροχαία ατυχήματα παραμένουν στην άσφαλτο πολύ ώρα έως ότου έρθει Ασθενοφόρο από τη Λάρισα** μας είπε το Σωματείο των Κέντρων Υγείας Λάρισας.

**ΚΕΝΤΡΟ ΥΓΕΙΑΣ ΒΕΛΙΣΤΙΝΟΥ: Τραγικό περιστατικό.**

**Δεν διαθέτει Ασθενοφόρο όλες τις βάρδιες λόγω έλλειψης Πληρωμάτων Ασθενοφόρων.**

**Τελευταίος μήνας.**

**Κλήθηκε ασθενοφόρο από το Κ.Υ. Βελεστίνου να μεταφέρει καρδιολογικό περιστατικό από τη πόλη στο Κ.Υ. Δεν διέθετε Ασθενοφόρο στην εν λόγω βάρδια λόγω έλλειψης πληρωμάτων Ασθενοφόρων.** Μεταφέρθηκε με ιδιωτικό όχημα στο Κέντρο Υγείας Βελεστίνου. Λόγω έλλειψης Ασθενοφόρου στο Κέντρο Υγείας κλήθηκε Ασθενοφόρο από το ΕΚΑΒ Βόλου προκειμένου να διακομισθεί στο Νοσοκομείο Βόλου. **Ο Ασθενής τελικά 58 ετών πέθανε στο Νοσοκομείο του Βόλου. Έπαιξε ρόλο η καθυστέρηση ή όχι κύριοι Υπουργοί της κυβέρνησης;**

**ΚΕΝΤΡΟ ΥΓΕΙΑΣ ΑΛΜΥΡΟΥ: Τραγικά περιστατικά.**

**Τελευταίος μήνας.**

Δεν διαθέτει ασθενοφόρο όλες τις βάρδιες λόγω έλλειψης Πληρωμάτων Ασθενοφόρων. **Απογευματινή ώρα σε ελαιοτριβείο έγινε εργατικό ατύχημα. Αλλοδαπός εργάτης έπεσε στη δεξαμενή από τις αναθυμιάσεις**. Προσπάθησε να τον βοηθήσει ο **ιδιοκτήτης και έπεσε και εκείνος στη δεξαμενή λιπόθυμος από τις αναθυμιάσεις**. Έτρεξαν σε βοήθεια **οι δύο γιοί του ιδιοκτήτη**  και λιποθύμησαν και οι δύο από τις αναθυμιάσεις. **Η γυναίκα του ιδιοκτήτη κάλεσε Ασθενοφόρο στο Κέντρο Υγείας Αλμυρού. ΜΑΤΑΙΑ!!!** Δεν είχε Ασθενοφόρο σε κίνηση λόγω έλλειψης Πληρωμάτων Ασθενοφόρου την απογευματινή βάρδια. Ενεργοποιήθηκε το Κέντρο Υγείας και κλήθηκε ο συνάδελφος της πρωινής βάρδιας. **Όμως η καθυστέρηση (1,5 ώρα) στοίχισε τη ζωή σε δύο ανθρώπους. Πέθαναν από τις αναθυμιάσεις ο αλλοδαπός εργάτης και ο ιδιοκτήτης. Έζησαν μόνο οι δύο γιοί. Εάν υπήρχε ασθενοφόρο θα μπορούσαν να είχαν σωθεί όλοι ή όχι κύριοι Υπουργοί της Κυβέρνησης;**

Οι Υπουργοί της Υγείας είναι για χειροκρότημα ή πολιτικό φτύσιμο;

**Από ορεινές περιοχές από σπίτια οι ασθενείς μεταφέρονται στις πλάτες συγχωριανών τους, σε οικοδομικά καρότσια μέχρι τα αγροτικά οχήματα τα οποία βαπτίζονται Ασθενοφόρα και τους μεταφέρουν σε Κέντρα Υγείας ή εφημερεύοντα Νοσοκομεία. Τα μουλάρια, τα γαϊδούρια, τα άλογα και οι μπουλντόζες καμιά φορά φαντάζουν ως « από μηχανής θεός».**

**Οι καθυστερημένες διακομιδές δεν είναι η εξαίρεση**. **Είναι ο κανόνας** καθότι το ΕΚΑΒ ξεχαρβαλώθηκε **από τον αριστερό κασμά** που κρατάνε οι Υπουργοί της κυβέρνησης ΣΥΡΙΖΑ – ΑΝΕΛ. Πεθαίνουν οι άνθρωποι.

**Στις απώλειες ανθρωπίνων ζωών εκτός της διάλυσης των Νοσοκομείων, μεγάλο μερίδιο ευθύνης έχουν οι καθυστερημένες διακομιδές.**

**Πολλές ορεινές και νησιωτικές περιοχές δεν διαθέτουν κάλυψη με Ασθενοφόρα.**

Επιβαρύνεται η υγεία των επειγόντων περιστατικών και καθίσταται μη αναστρέψιμη ή όχι όταν καθυστερούν οι διακομιδές κύριοι εγκάθετοι Διοικούντες το ΕΚΑΒ;

**Φανταστείτε Ασθενή με εσωτερική αιμορραγία, έμφραγμα και άλλα σοβαρά προβλήματα να φτάνει στο Νοσοκομείο μετά από ώρες.**

**Αυτοί μας κυβερνάνε!!! Να τους χαιρόμαστε!!!**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ